**Capriciile verii**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

E noaptea rece, parcă e de gheață

Tremură plopii, râd pe sub mustață,

În așternut e cald și-mi las o mână

Să mângâie sub cerga grea de lână

Piciorul lung și glezna parfumată,

În poezia mică,-alambicată,

Îmi caut loc să-mi încălzesc amorul

Și simt cum trepidează-n piept motorul.

E noaptea scurtă-n vara asta lungă

Și uneori mă tem că n-or s-ajungă

Secundele în care sunt cu tine

Să descifrăm cuvinte sibiline.

- Sunt zile cenușii, parc-ar fi toamnă,

Și plouă molcom, vremea ne condamnă

Să-ntârziem în pat pân’ la amiază...

Tu să mă-ntrebi de ce se asortează

Cămașa crem cu pielea ciocolată,

Să mă privești de parcă-i prima dată

Când prin satenul ei, tulburătoare

Descoperi curbe dulci, amețitoare.

Crezi c-ar putea vreodată să ne-ajungă

Zile și nopți, oricât ar fi de lungă

Vara aceasta plină de capricii

Cu pasiuni carnale și suplicii.

Ioan Grigoraș Liliana Trif